SKRIFTLIG FORESPØRGSEL E-2746/00

af Erik Meijer (GUE/NGL) til Kommissionen

(1. september 2000)

Om: Oplysning om revision af direktiv 90/220 om udsætning i miljøet af genetisk modificerede organismer

Torsdag den 13. juli bebudede Kommissionen i en pressemeddelelse IP/00/778 en bredere tilladelse af genetisk modificerede organismer (fødevarer, sæd og farmaceutiske produkter) på det europæiske marked.

1. Kan Kommissionen oplyse, hvilken beføjelse den har til at foregribe den definitive vedtagelse af det reviderede direktiv, således om det anføres i ovennævnte pressemeddelelse, i betragtning af, at revisionen af direktiv 90/220(1) på indeværende tidspunkt er genstand for forhandling mellem Rådet og Europa-Parlamentet?

2. Kan Kommissionen gøre rede for, hvorfor man for offentliggørelse af pressemeddelelsen har valgt netop tidspunktet efter det sidste møde i Udvalget om Miljø- og Sundhedsanliggender og Forbrugerpolitik inden sommerpausen?

3. Er Kommissionen enig med mig i, at dette fremkalder mistanke om et overfald, fordi den tilsyneladende forsøger at undgå muligheden for en direkte negativ reaktion fra Udvalget om Miljø- og Sundhedsanliggender og Forbrugerpolitik?

4. Er Kommissionen enig i, at det i højere grad vil gavne den demokratiske proces, hvis sådanne meddelelser først udsendes til valgte repræsentanter for medlemsstaterne i stedet for til journalister?

5. Hvad er Kommissionens holdning i betragtning af den offentlige mening i medlemsstaterne, der i stigende grad frygter, at ikke-manipulerede afgrøder trænges bort og/eller ændres med uoverskuelige følger for den offentlige sundhed med hensyn til det spillerum, som EU-medlemsstaternes regeringer har for at tage hensyn til denne offentlige mening efter gennemførelsen af Kommissionens plan?

6. Hvor vidt er Kommissionens plan påvirket af pres fra De Forenede Stater (jf. hormonkød-sagen og støj fra flyvemaskiner (hushkits)) og frygten for en handelsboykot?

(1) EFT L 117 af 8.5.1990, s. 15.

Svar afgivet på Kommissionens vegne af Margot Wallström

(20. december 2000)

Udsætning og markedsføring af genetisk modificerede organismer (GMO'er) reguleres af Rådets direktiv 90/220/EØF af 23. april 1990, som er under revision. Af forskellige årsager er der ikke givet tilladelser til.udsætning af GMO'er i kommercielt øjemed. Forskellige muligheder for at ændre denne situation blev drøftet på et møde i Kommissionen den 12. juli 2000. Efter mødet fremlagde Kommissionen en strategi for en foreløbig fremgangsmåde, der skal genoprette tilliden til godkendelsesprocessen for GMO'er, herunder et forslag om at anvende de vigtigste bestemmelser i det reviderede direktiv om udsætning af GMO'er i miljøet til alle nye GMO-tilladelser, efter at man er nået til enighed om indholdet.

1. Kommissionens fremgangsmåde er baseret på anvendelsen af det reviderede direktiv 90/220/EØF inden det gennemføres i den nationale lovgivning. Det kræver for det første, at Europa-Parlamentet og Rådet enes om en endelig tekst under samrådsproceduren og vedtager et revideret direktiv. I så fald har medlemsstaterne 18 måneder til at gennemføre direktivet. Direktivet træder først fuldt ud i kraft efter denne overgangsperiode. Kommissionens fremgangsmåde vedrører overgangsperioden og er baseret på initiativer fra nogle virksomheder, som allerede havde angivet over for Kommissionen, at de som led i deres ansøgninger ville indgå frivillige forpligtelser, der går videre end kravene i direktiv 90/220/EØF.

2. - 4. Retningslinjerne, som Kommissionen nåede til enighed om på sit møde den 12. juli 2000, fremsendtes derefter som sædvanligt til Europa-Parlamentet gennem Udvalget om Miljø- og Sundhedsanliggender og Forbrugerpolitik. Retningslinjerne blev offentliggjort i en pressemeddelelse, IP/00/78. Europa-Parlamentet fik flere oplysninger gennem telefonsamtaler og regelmæssige kontakter med miljøudvalget og sekretariatet, og dette førte til, at kommissærerne med ansvar for miljø og forbrugerbeskyttelse deltog i et særligt miljøudvalgsmøde den 24. oktober, for at fremlægge GMO-strategien.

5. Kommissionens initiativ af 12. juli 2000 har til formål at genstarte godkendelsesproceduren for GMO'er på basis af frivillige aftaler med anmelderne om at anvende de nye krav i det reviderede direktiv. Bestemmelserne burde sikre et højt beskyttelsesniveau hvad angår menneskers sundhed og miljøet. Under alle omstændigheder er godkendelsesproceduren baseret på en grundig vurdering af risiciene for menneskers sundhed og miljøet, og i givet fald anmodes de videnskabelige udvalg om udtalelser for at bekræfte det videnskabelige grundlag. Takket være Kommissionens initiativ får medlemsstaterne et andet og stærkere handlingsgrundlag i forskriftsudvalget og i Rådet samtidig med, at forbrugernes og handelspartnernes tillid genoprettes.

6. Tilliden til godkendelsesproceduren må genskabes og forbrugerne skal selv have mulighed for at vælge, om de ønsker at købe GMO-produkter. I lyset heraf vil det reviderede direktiv 90/220/EØF udgøre et pålideligt og sikkert rammegrundlag for forbrugere og miljøet hvad angår godkendelse og kontrol med GMO'er. Kommissionen er indstillet på at tage det politiske initiativ og har nu foreslået, at man sammen med medlemsstaterne anvender de nye rammebestemmelser, inden de gennemføres i den nationale lovgivning. Dermed bringes debatten om GMO'er i EU et skridt videre.

Kommissionens initiativ er ikke blevet påvirket af nogen interessegruppe eller anden part, men er et første skridt mod en mere konstruktiv og ansvarlig GMO-strategi. Man fortsætter strategien om en dialog med alle interesserede parter forbrugere, landbruget, erhvervslivet, ngo'er, videnskabskredse, regeringer, europæiske institutioner og handelspartnere. Med initiativet vil man genstarte godkendelsesprocessen for GMO'er samtidig med, at man tager højde for offentlighedens betænkeligheder over for GMO'er, samt juridiske problemer for de berørte. Med initiativet ønsker Kommissionen at komme med et klart svar på politiske og juridiske betænkeligheder med hensyn til GMO'er, der fremmer forbrugernes valgmuligheder og et fast juridisk grundlag.